ΚΑΝΟΝΙΣΜΟΣ (ΕΕ) 2021/155 ΤΗΣ ΕΠΙΤΡΟΠΗΣ

της 9ης Φεβρουαρίου 2021

για την τροποποίηση των παραρτημάτων II, III και V του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων των ουσιών τετραχλωράνθρακας, chlorothalonil (χλωροθαλονίλη), chlorpropham (χλωρπροφάμη), dimethoate (διμεθοάτη), ethoprophos (αιθοπροφός), fenamidone (φαιναμιδόνη), methiocarb (μεθειοκάρβη), omethoate (ομεθοάτη), propiconazole (προπικοναζόλη) και pymetrozine (πυμετροζίνη) μέσα ή πάνω σε ορισμένα προϊόντα

(Κείμενο που παρουσιάζει ενδιαφέρον για τον ΕΟΧ)

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 14 παράγραφος 1 στοιχείο α) και το άρθρο 18 παράγραφος 1 στοιχείο β),

Εκτιμώντας τα ακόλουθα:

(1) Για τις ουσίες chlorothalonil, chlorpropham, dimethoate, fenamidone, omethoate, propiconazole και pymetrozine έχουν καθοριστεί ανώτατα όρια καταλοίπων (ΑΟΚ) στο παράρτημα II του κανονισμού (ΕΚ) αριθ. 396/2005. Για τον τετραχλωράνθρακα έχουν καθοριστεί ΑΟΚ στο παράρτημα II και στο μέρος Β του παραρτήματος III του εν λόγω κανονισμού. Για τις ουσίες ethoprophos και methiocarb έχουν καθοριστεί ΑΟΚ στο παράρτημα III μέρος A του εν λόγω κανονισμού.

(2) Η έγκριση της δραστικής ουσίας chlorothalonil δεν ανανεώθηκε με τον εκτελεστικό κανονισμό (ΕΕ) 2019/677 της Επιτροπής (2). Η έγκριση της δραστικής ουσίας chlorpropham δεν ανανεώθηκε με τον εκτελεστικό κανονισμό (ΕΕ) 2019/989 της Επιτροπής (3). Η έγκριση της δραστικής ουσίας dimethoate δεν ανανεώθηκε με τον εκτελεστικό κανονισμό (ΕΕ) 2019/1090 της Επιτροπής (4). Η έγκριση της δραστικής ουσίας ethoprophos δεν ανανεώθηκε με τον εκτελεστικό κανονισμό (ΕΕ) 2019/344 της Επιτροπής (5). Η έγκριση της δραστικής ουσίας fenamidone δεν ανανεώθηκε με τον εκτελεστικό κανονισμό (ΕΕ) 2018/1043 της Επιτροπής (6). Η έγκριση της δραστικής ουσίας methiocarb δεν ανανεώθηκε με τον εκτελεστικό κανονισμό (ΕΕ) 2019/1606 της Επιτροπής (7). Η έγκριση της δραστικής ουσίας propiconazole δεν ανανεώθηκε με τον εκτελεστικό κανονισμό (ΕΕ) 2018/1865 της Επιτροπής (8). Η έγκριση της δραστικής ουσίας pymetrozine δεν ανανεώθηκε με τον εκτελεστικό κανονισμό (ΕΕ) 2018/1501 της Επιτροπής (9).

(3) Οι δραστικές ουσίες τετραχλωράνθρακας και omethoate δεν εγκρίθηκαν ποτέ στην Ένωση για χρήση σε φυτοπροστατευτικά προϊόντα. Με τον κανονισμό (ΕΚ) αριθ. 149/2008 της Επιτροπής (10) καθορίστηκαν προσωρινά ΑΟΚ για τον τετραχλωράνθρακα στα σιτηρά και με τον κανονισμό (ΕΕ) 2017/1135 της Επιτροπής (11) για την ουσία omethoate σε διάφορα προϊόντα.

(4) Όλες οι ισχύουσες άδειες για τα φυτοπροστατευτικά προϊόντα που περιέχουν τις εν λόγω δραστικές ουσίες ανακλήθηκαν. Επομένως, είναι σκόπιμο να διαγραφούν τα ΑΟΚ που προβλέπονται για τις εν λόγω ουσίες στα παραρτήματα II και III του κανονισμού (ΕΚ) αριθ. 396/2005, σύμφωνα με το άρθρο 17 σε συνδυασμό με το άρθρο 14 παράγραφος 1 στοιχείο α) του εν λόγω κανονισμού.

(5) Η Επιτροπή ζήτησε τη γνώμη των εργαστηρίων αναφοράς της Ευρωπαϊκής Ένωσης όσον αφορά την ανάγκη για προσαρμογή ορισμένων ορίων προσδιορισμού. Τα εν λόγω εργαστήρια κατέληξαν στο συμπέρασμα ότι για ορισμένα προϊόντα οι τεχνικές εξελίξεις επιτρέπουν τον καθορισμό χαμηλότερων ορίων προσδιορισμού. Στον κατάλογο του παραρτήματος V θα πρέπει να περιληφθούν προκαθορισμένες τιμές σύμφωνα με το άρθρο 18 παράγραφος 1 στοιχείο β) του κανονισμού (ΕΚ) αριθ. 396/2005 για τις δραστικές ουσίες για τις οποίες όλα τα ΑΟΚ θα πρέπει να μειωθούν στα σχετικά όρια προσδιορισμού.

(6) Σύμφωνα με το άρθρο 6 παράγραφος 2 του κανονισμού (ΕΚ) αριθ. 396/2005, υποβλήθηκε αίτηση για την τροποποίηση του υφιστάμενου ΑΟΚ για τις πατάτες, μαζί με δοκιμές καταλοίπων και δεδομένα παρακολούθησης. Η αίτηση υποβλήθηκε για να ληφθεί υπόψη η πιθανή μόλυνση των πατατών σε επίπεδο υψηλότερο του προκαθορισμένου ΑΟΚ των 0,01 mg/kg όταν αποθηκεύονται σε εγκαταστάσεις με ιστορικό χρήσης chlorpropham. Ο αιτών ισχυρίζεται ότι, λόγω των ειδικών ιδιοτήτων της ουσίας chlorpropham, δεν μπορούν να αποφευχθούν πλήρως τα εναπομείναντα κατάλοιπα με τις χρησιμοποιούμενες σήμερα πρακτικές καθαρισμού των εν λόγω εγκαταστάσεων. Τα δεδομένα παρακολούθησης που υποβλήθηκαν επιβεβαιώνουν την παρουσία καταλοίπων της ουσίας chlorpropham σε πατάτες που δεν έχουν υποστεί μεταχείριση με την ουσία αυτή.

(7) Οι Κάτω Χώρες αξιολόγησαν την εν λόγω αίτηση σύμφωνα με το άρθρο 8 του κανονισμού (ΕΚ) αριθ. 396/2005 και διαβίβασαν την έκθεση αξιολόγησης στην Επιτροπή.

(8) Η Ευρωπαϊκή Αρχή για την Ασφάλεια των Τροφίμων (στο εξής: Αρχή) αξιολόγησε την αίτηση και την έκθεση αξιολόγησης, εξετάζοντας, ιδίως, τους κινδύνους για τους καταναλωτές και, όπου αυτό ισχύει, για τα ζώα και εξέδωσε επιστημονική δήλωση σχετικά με το προτεινόμενο ΑΟΚ (12). Η Αρχή διαβίβασε την εν λόγω γνώμη στον αιτούντα, στην Επιτροπή και στα κράτη μέλη και τη δημοσιοποίησε.

(9) Στην επιστημονική γνώμη της, η Αρχή κατέληξε στο συμπέρασμα ότι τα ΑΟΚ που συνιστώνται από τις Κάτω Χώρες, είτε στα 0,3 mg/kg είτε στα 0,4 mg/kg, είναι αποδεκτά όσον αφορά την ασφάλεια των καταναλωτών, βάσει της εκτίμησης της έκθεσης των καταναλωτών για 27 ειδικές ομάδες Ευρωπαίων καταναλωτών. Η Αρχή έλαβε υπόψη τις πλέον πρόσφατες πληροφορίες σχετικά με τις τοξικολογικές ιδιότητες της ουσίας και εξέτασε την παρουσία της 3-χλωροανιλίνης, η οποία σχηματίζεται υπό συνθήκες που μιμούνται το ψήσιμο των πατατών στον φούρνο. Ούτε η ισόβια έκθεση στην ουσία chlorpropham μέσω της κατανάλωσης όλων των ειδών τροφίμων που μπορεί να την περιέχουν ούτε η βραχυχρόνια έκθεση στην ουσία chlorpropham και στον κύριο μεταβολίτη της, την 3-χλωροανιλίνη, μέσω υψηλής κατανάλωσης πατατών, έδειξαν ότι υπάρχει κίνδυνος υπέρβασης της αποδεκτής ημερήσιας πρόσληψης ή της δόσης αναφοράς οξείας έκθεσης.

(10) Υπό το πρίσμα των συμπερασμάτων της Αρχής όσον αφορά τον κίνδυνο για τους καταναλωτές, και λαμβανομένου υπόψη του γεγονότος ότι τα επίπεδα θα πρέπει να καθοριστούν στο χαμηλότερο όριο που μπορεί εύλογα να επιτευχθεί, το ΑΟΚ για τις πατάτες θα πρέπει να καθοριστεί στο επίπεδο των 0,4 mg/kg που προκύπτει από τις δοκιμές ορθής εργαστηριακής πρακτικής (ΟΕΠ) και αντιστοιχεί στο 97,5 % των αποτελεσμάτων όλων των δειγμάτων. Επιπλέον, καθώς η Αρχή κατέληξε στο συμπέρασμα ότι οι τρέχουσες πρακτικές καθαρισμού είναι ανεπαρκείς, είναι σκόπιμο να δοθεί επαρκής χρόνος στους υπευθύνους των επιχειρήσεων τροφίμων ώστε να αναπτύξουν και να καθιερώσουν νέα μεθοδολογία καθαρισμού.

(11) Αυτό το προσωρινό ΑΟΚ θα επανεξεταστεί με βάση τα δεδομένα παρακολούθησης που θα υποβληθούν στην Επιτροπή έως τις 31 Δεκεμβρίου 2021 και στη συνέχεια έως τις 31 Δεκεμβρίου κάθε επόμενου έτους. Αυτό θα δώσει τη δυνατότητα στην Επιτροπή να επανεκτιμά τακτικά την κατάσταση και να μειώνει σταδιακά το ΑΟΚ, όπου αυτό αρμόζει, καθώς προχωρά η εφαρμογή καλύτερης μεθοδολογίας καθαρισμού. Έως τις 31 Δεκεμβρίου 2021 θα πρέπει να υποβληθεί στην Επιτροπή έκθεση σχετικά με την ανάπτυξη και την εφαρμογή των πρακτικών καθαρισμού, μαζί με τα δεδομένα παρακολούθησης, ενώ τα επόμενα έτη θα πρέπει να υποβληθούν οι επικαιροποιήσεις στην εν λόγω έκθεση.

(12) Μέσω του Παγκόσμιου Οργανισμού Εμπορίου ζητήθηκε η γνώμη των εμπορικών εταίρων της Ένωσης για τα νέα ΑΟΚ και οι παρατηρήσεις τους ελήφθησαν υπόψη.

(13) Ως εκ τούτου, ο κανονισμός (ΕΚ) αριθ. 396/2005 θα πρέπει να τροποποιηθεί αναλόγως.

(14) Πριν από την έναρξη ισχύος των τροποποιημένων ΑΟΚ θα πρέπει να μεσολαβήσει εύλογο χρονικό διάστημα, ώστε να επιτραπεί στα κράτη μέλη, στις τρίτες χώρες και στις επιχειρήσεις τροφίμων να προετοιμαστούν για να ανταποκριθούν στις νέες απαιτήσεις που θα προκύψουν από την τροποποίηση των ΑΟΚ.

(15) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Τα παραρτήματα II, III και V του κανονισμού (ΕΚ) αριθ. 396/2005 τροποποιούνται σύμφωνα με το παράρτημα του παρόντος κανονισμού.

Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 2 Σεπτεμβρίου 2021.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 9 Φεβρουαρίου 2021. Για την Επιτροπή Η Πρόεδρος Ursula VON DER LEYEN

(1) ΕΕ L 70 της 16.3.2005, σ. 1.

(2) Εκτελεστικός κανονισμός (ΕΕ) 2019/677 της Επιτροπής, της 29ης Απριλίου 2019, για τη μη ανανέωση της έγκρισης της δραστικής ουσίας chlorothalonil, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και για την τροποποίηση του εκτελεστικού κανονισμού (ΕΕ) αριθ. 540/2011 της Επιτροπής (ΕΕ L 114 της 30.4.2019, σ. 15).

(3) Εκτελεστικός κανονισμός (ΕΕ) 2019/989 της Επιτροπής, της 17ης Ιουνίου 2019, για τη μη ανανέωση της έγκρισης της δραστικής ουσίας chlorpropham, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και για την τροποποίηση του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (ΕΕ L 160 της 18.6.2019, σ. 11).

(4) Εκτελεστικός κανονισμός (ΕΕ) 2019/1090 της Επιτροπής, της 26ης Ιουνίου 2019, για τη μη ανανέωση της έγκρισης της δραστικής ουσίας dimethoate, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και για την τροποποίηση του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (ΕΕ L 173 της 27.6.2019, σ. 39).

(5) Εκτελεστικός κανονισμός (ΕΕ) 2019/344 της Επιτροπής, της 28ης Φεβρουαρίου 2019, για τη μη ανανέωση της έγκρισης της δραστικής ουσίας ethoprophos, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και για την τροποποίηση του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (ΕΕ L 62 της 1.3.2019, σ. 7).

(6) Εκτελεστικός κανονισμός (ΕΕ) 2018/1043 της Επιτροπής, της 24ης Ιουλίου 2018, για τη μη ανανέωση της έγκρισης της δραστικής ουσίας fenamidone (φαιναμιδόνη), σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και για την τροποποίηση του εκτελεστικού κανονισμού (ΕΕ) αριθ. 540/2011 της Επιτροπής (ΕΕ L 188 της 25.7.2018, σ. 9).

(7) Εκτελεστικός κανονισμός (ΕΕ) 2019/1606 της Επιτροπής, της 27ης Σεπτεμβρίου 2019, για τη μη ανανέωση της έγκρισης της δραστικής ουσίας μεθειοκάρβη, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και για την τροποποίηση του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (ΕΕ L 250 της 30.9.2019, σ. 53).

(8) Εκτελεστικός κανονισμός (ΕΕ) 2018/1865 της Επιτροπής, της 28ης Νοεμβρίου 2018, για τη μη ανανέωση της έγκρισης της δραστικής ουσίας propiconazole, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και για την τροποποίηση του εκτελεστικού κανονισμού (ΕΕ) αριθ. 540/2011 της Επιτροπής (ΕΕ L 304 της 29.11.2018, σ. 6).

(9) Εκτελεστικός κανονισμός (ΕΕ) 2018/1501 της Επιτροπής, της 9ης Οκτωβρίου 2018, για τη μη ανανέωση της έγκρισης της δραστικής ουσίας pymetrozine, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και για την τροποποίηση του εκτελεστικού κανονισμού (ΕΕ) αριθ. 540/2011 της Επιτροπής (ΕΕ L 254 της 10.10.2018, σ. 4).

(10) Κανονισμός (ΕΚ) αριθ. 149/2008 της Επιτροπής, της 29ης Ιανουαρίου 2008, για την τροποποίηση του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου με τη θέσπιση των παραρτημάτων II, III και IV για τον καθορισμό ανώτατων ορίων καταλοίπων στα προϊόντα που καλύπτονται από το παράρτημα I του κανονισμού (ΕΕ L 58 της 1.3.2008, σ. 1).

(11) Κανονισμός (ΕΕ) 2017/1135 της Επιτροπής, της 23ης Ιουνίου 2017, για την τροποποίηση των παραρτημάτων II και III του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων για τις ουσίες dimethoate (διμεθοάτη) και omethoate (ομεθοάτη) μέσα ή πάνω σε ορισμένα προϊόντα (ΕΕ L 164 της 27.6.2017, σ. 28).

(12) Επιστημονικές εκθέσεις της EFSA διαθέσιμες στο διαδίκτυο: http://www.efsa.europa.eu:

Reasoned Opinion on the setting of temporary maximum residue levels for chlorpropham in potatoes (Αιτιολογημένη γνώμη σχετικά με τον καθορισμό προσωρινών ανώτατων ορίων καταλοίπων για την ουσία chlorpropham στις πατάτες). EFSA Journal 2020·18(6):6061.